
ЗАПИСНИК
о раду 86. седнице Oпштинског већа општине Топола, одржане дана 27.05.2026. године (среда), са почетком у 845  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић и Саша Обрадовић,
· Драган Манојловић, помоћник председника општине, 
· Сања Јевтић, начелник Општинске управе,
· Маријана Андрић, главни урбаниста,
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Далибор Коцић, директор за техничке послове ЈКСП „Топола“ Топола,
· Марија Лазаревић, извештач портала „Топ прес“.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 86. седницу Општинског већа.
Усвајање Записника о раду 80. седнице Општинског већа оштине Топола

Пошто дискусије није било, једногласно је усвојен Записник о раду 80. седнице Општинског већа општине Топола, као у материјалу.

Председавајућа је предложила да се дневни ред допуни тачком: 
1. Разматрање захтева службеника за јавне набавке за давање сагласности за извођење додатних радова,
        која би се разматрала пре појединачних финансијских захтева.
Једногласно је усвојен предлог за допуну дневног реда.

Једногласно је у целости усвојен
Д Н Е В Н И   Р Е Д

1. Разматрање Првог анекса Годишњег плана рада ПУ „Софија Ристић“ Топола за 2025/26. годину,
2. Разматрање Правилника о изменама и допунама Правилника о раду ПУ „Софија Ристић“ Топола,
3. Разматрање Предлога измене и допуне Одлуке о финансијској подршци породици са децом на територији општине Топола,
4. Разматрање Извештаја о припремљености система одбране од града за сезону 2026. годину на територији радарског центра „Букуља“,
5. Разматрање предлога Решења о расподели средстава за суфинансирање пројеката медијских садржаја из буџета Општине Топола у 2026.години,
6. Разматрање:
· Предлога Решења о именовању чланова Школског одбора ОШ „Карађорђе“ Топола,

· Предлога Решења о именовању чланова Школског одбора ОШ „Милутин Јеленић“ Горња Трнава,

· Предлога Решења о именовању чланова Школског одбора ОШ „Сестре Радовић“ Белосавци,

7. Разматрање захтева ОШ „Карађорђе“ Топола за финансијска средства за бесплатну кухињу ученика који остварују то право,

8. Поступање по Закључку Општинског већа број 401-534/2025-05-III од 2.12.2025. године,

9. Поступање по Закључку Општинског већа број 051-30/2026-05-III од 11.03.2026. године,

10. Разматрање понуде Сање Попаре из Београда по основу права прече куповине,
11. Разматрање захтева ПУПД „Јањушевић“ доо Прибој за оверу и регистрацију редова вожње,
12. Разматрање обавештења Комисије за праћење реализације пројекта „Реконструкција пешачке зоне са партерним уређењем у улици Булевар краља Александра I“ за обезбеђивање финансијских средстава,
13. Разматрање захтеве председника Савета МЗ Блазнава за доделу пропуста и армирано бетонску плочу за реконструкцију постојећег бунара у склопу комплекса спомен чесма,

14. Разматрање захтева групе грађана из Загорице за асфалтирање пута,

15. Разматрање захтева председника Савета МЗ Јарменовци за насипање пута за гробље,
16. Разматрање молбе Црквене општине Тополске за доделу средстава за радове на изградњи храма у Божурњи,

17. Разматрање молбе Црквене општине Жабарске за доделу средстава за радове на санацију крова на парохијском дому у Жабару,

18. Разматрање захтева Комазец Рајка из Тополе за откуп стана,

19. Разматрање захтева управника стамбене заједнице у улици Булевар вожда Карађорђа 7а за помоћ у санацији крова зграде,

20. Разматрање захтева Николић Радоја из Наталинаца за решавање проблема изливања фекалија,

21. Разматрање захтева Љиљане и Зорана Стевановић из Тополе за финансијску помоћ за спровођење поступка вантелесне оплодње,

22. Разматрање захтева службеника за јавне набавке за давање сагласности за извођење додатних радова,
23. Разматрање појединачних захтева за лечење:

· Недељковић Надежда из Доње Шаторње,

· Цољи Алила из Топола село за лечење таште,

· Нешић Милица из Тополе,

· Стојковић Јелка из Горње Трнаве,

· Зечевић Бисенија из Липовца,

· Вучићевић Мирослав из Винче,

· Радовановић Јелка из Наталинаца,

· Милојевић Сања из Винче,

· Топаловић Биљана из Јунковца,

· Алексијевић Владета из Горовича,

· Ивовић Небојша из Тополе,

· Милановић Рада из Тополе за лечење супруга,

24. Разно.

На предлог председавајуће, обједињено је разматрање 1. и 2. тачке дневног реда.

Прва тачка дневног реда- Разматрање Првог анекса Годишњег плана рада ПУ „Софија Ристић“ Топола за 2025/26. годину
Друга тачка дневног реда- Разматрање Правилника о изменама и допунама Правилника о раду ПУ „Софија Ристић“ Топола
Председавајућа: ради се о радним местима, а директорка оправдано није ту да говoри о својим изменама и допунама. Ово ће свакако ићи на Скупштину, тако да ми треба да дамо само сагласност на овај анекс Годишњег плана и Правилник о изменама и допунама Правилника, а свакако ће одборници дати завршну реч. 
Пошто дискусије није било, једногласно је прихваћен Први анекс Годишњег плана рада ПУ „Софија Ристић“ Топола за 2025/26. годину, као у материјалу.
Такође, једногласно је прихваћен Правилник о изменама и допунама Правилника о раду ПУ „Софија Ристић“ Топола, као у материјалу. 

Трећа тачка дневног реда- Разматрање Предлога измене и допуне Одлуке о финансијској подршци породици са децом на територији општине Топола
Председавајућа: често на седницама Већа имамо захтеве Ромкиња, мајки углавном, за доделу аутоседишта за децу, када прође онај рок који смо ми дали у Правилнику, јер да ли су неинформисани или из неког другог разлога, не стигну да аплицирају у датом року. Сад је тај рок пролонгиран, дат мало шире, тако да немамо захтеве на Већу, него да имамо једну ширину у подношењу захтева. Више се рок не лимитира на 12 месеци.
Пошто дискусије није било, једногласно је утврђен предлог измене и допуне Одлуке о финансијској подршци породици са децом на територији општине Топола, као у материјалу.
Четврта тачка дневног реда- Разматрање Извештаја о припремљености система одбране од града за сезону 2026. годину на територији радарског центра „Букуља“
Председавајућа: известиоца нема, али имамо добијен извештај. 
Пошто дискусије није било, једногласно је прихваћен Извештај о припремљености система одбране од града за сезону 2026. годину на територији радарског центра „Букуља“, као у материјалу.
Пета тачка дневног реда- Разматрање предлога Решења о расподели средстава за суфинансирање пројеката медијских садржаја из буџета Општине Топола у 2026. години
Јелена Јовановић: ја сам „против“, јер лично сматрам да није правилна расподела.

Данијела Дамњановић: слажем се са мишљењем заменице, тако да сами ја „против“.

После завршене дискусије, на основу 2 гласа „за“ (Јасна Вуковић и Момчило Васиљевић) и 4 гласа „против“, (Радослав Станковић није гласао), донет је Закључак којим се не прихвата предлог Комисије за оцењивање пројеката за остваривање јавног интереса у области јавног информисања на територији општине Топола у 2026. години и исти се враћа Комисији за оцењивање пројеката за остваривање јавног интереса у области јавног информисања на територији општине Топола у 2026. години, на поновно разматрање и одлучивање, у складу са чланом 26. став 3. и 4. Закона о јавном информисању и медијима, а Стручна комисија је дужна да, након поновног разматрања свих пријава и извршене оцене пројеката, достави Општинском већу нови образложени предлог расподеле средстава.
Шеста тачка дневног реда- Разматрање:

· Предлога Решења о именовању чланова Школског одбора ОШ „Карађорђе“ Топола,

· Предлога Решења о именовању чланова Школског одбора ОШ „Милутин Јеленић“ Горња Трнава,

· Предлога Решења о именовању чланова Школског одбора ОШ „Сестре Радовић“ Белосавци
Председавајућа: ради се о именовању чланова Школског одбора за три школе. У неким школама су мандати истекли родитељима или из реда запослених, а негде они предлози које ми делегирамо. У ОШ „Карађорђе“ из реда наставника не може бити неко коме je дете у школи, због сукоба интереса и вероватно зато су мењали. Милан Недељковић, Дејан Ђурић и Милијана Какашић су сада нови чланови, а наши остају какви су били: Игор Ћирковић, Маргарета Живановић и Зорица Кундовић Добричић. Предлози за ОШ у Горњој Трнави су: Кристина Петронијевић, Милица Станишић и Марија Благојевић, а за ОШ у Белосавцима: Сања Петровић, Урош Николић и Владан Чварковић. 

Пошто дискусије није било, једногласно су појединачно утврђени предлози Решења о именовању чланова Школских одбора ОШ „Карађорђе“ Топола, ОШ „Милутин Јеленић“ Горња Трнава и ОШ „Сестре Радовић“ Белосавци, као у материјалу.
Седма тачка дневног реда- Разматрање захтева ОШ „Карађорђе“ Топола за финансијска средства за бесплатну кухињу ученика који остварују то право
Председавајућа: на некој од претходних седница Већа, када је ова тема била на дневном реду, заменица је тражила критеријуме по којима се остварује ово право на бесплатну кухињу и то имате у материјалу. Ради се о 41 ученику. Свако од њих одговара једном од критеријума. Да ли су то ученици чији родитељи остварују право на социјалну помоћ, ученици са инвалидитетом који наставу похађају по посебном плану, припадници ромске националне мањине или из једнородитељске породице чији је други родитељ непознат или је преминуо, то је ових 41 дете. 

Јасна Миљковић: средства ће се обезбедити ребалансом, који ће бити ускоро.
После завршене дискусије, једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за бесплатну кухињу за ученике који остварују то право, у складу са Одлуком директора школе, за месец април, у укупном износу од 147.600,00 динара, а наведена средства ће се планирати приликом израде нацрта Одлуке о првој измени и допуни Одлуке о буџету општине за 2026. годину.
Осма тачка дневног реда- Поступање по Закључку Општинског већа број 401-534/2025-05-III од 2.12.2025. године
Пошто нико из школе није дошао као известилац, иако им је упућен званични позив, једногласно је одлучено да се ова тачка скине са дневног реда.
Девета тачка дневног реда- Поступање по Закључку Општинског већа број 051-30/2026-05-III од 11.03.2026. године
Председавајућа: ради се о захтеву већника Mомчило Васиљевића за утврђивање потрошње електричне енергије по месним заједницама, а извештај сте добили у материјалу.

Јасна Миљковић: узели смо последњих шест месеци, јер обично тад и почиње тај период када је и потрошња електричне енергије већа, од октобра до априла. У овом моменту, нисмо имали априлске рачуне још, па је закључно са мартом. Све по месним заједницама и месецима, исказали смо који је то износ средстава на месечном нивоу који се плаћа из буџета општине Топола. Можете и препознати, помињали сте нпр. Горњу Трнаву, Доњу Трнаву Пампас, Јунковац, Горович, где је потрошња већа. Можда би било добро, ако неко други користи или спортска удружења или ловачка удружења, да постоје уговори о закупу, односно о коришћењу тих просторија, па да се рефундирају ти трошкови. Што се тиче Шаторње, тамо је „Дима“ и ту уредно постоји документација о регулисању тих међусобних права и обавеза између „Диме“ и МЗ, односно општине Топола. На месечном нивоу задужују се за утрошак електричне енергије и уредно плаћају те е-фактуре. Код Љубесела имамо локале, јер се све фактурише на МЗ Љубесело. Исто се праве фактуре власницима локала, па се рефундира сам трошак, а од њих баш и није редовно плаћање.
На питање Момчила Васиљевића, шта је са Наталинцима, Јасна Миљковић је рекла да ту имамо и месну канцеларију и месну заједницу, а морао би можда и неко стручнији да изађе па конкретно и тачно да се види по тим бројилима шта се ту налази. Где год раде наше месне канцеларије, види се да су већи трошкови. Чак на нека бројила је прикључена јавна расвета, као што је то ситуација са МЗ Јунковац. У МЗ Овсиште користе водовод, па је ту исто потрошња већа, а често одржавају и разне састанке.
На напомену Момчила Васиљевића да је водовод у Овсишту у власништву мештана и да би они требали да плаћају ту услугу, а не сви порески обвезници општине, Јасна Миљковић је рекла да они плаћају само потрошњу те воде, а да је Момчило имао добар предлог, да се види ко користи највише те просторије, да се види са одељењем где су имовинско-правни послови који је начин да се уговоре коришћења таквих просторија које су у власништву МЗ, односно јавна својина општине Топола, а које користе некад и спортска удружења, некад ловачка удружења, за разне прославе се користи и сл. 

На констатацију Момчила Васиљевића да све те услуге они наплаћују сељацима и да би то могли општини да плаћају, Јасна Миљковић је рекла да треба под хитно да се види у оним месним заједницама где постоји коришћење просторија од стране неких трећих лица, да се направи састанак са њима и да се састави споразум, односно уговор о коришћењу тих просторија, а све уз помоћ председника Савета МЗ, јер они су и највише упућени око тога. Предлажем да се формира комисија од три члана да се све то преиспита на терену, где год је већа потрошња. Што се тиче објеката Општинске управе, то је део ове наше монтажне зграде где је одељење за инспекцијске послове и локална пореска администрација, ту је грејање на струју и ту у том баш зимском периоду 350.-500.000,00 буде рачун за струју.

Јелена Јовановић: комисији би морали да дамо неки рок, да напр. у року од месец дана доставе извештај Општинском већу.
После завршене дискусије, на предлог председавајуће, једногласно је донето Решење којим се образује Комисија за утврђивање разлога велике потрошње ел.енергије по месним заједницама општине Топола, у коју се именују запослени у Општинској управи општине Топола и то: Виолета Говедарица, Давид Пајић и Милан Благојевић, са задатком да у року од 30 дана утврди разлог велике потрошње електричне енергије по појединим месним заједницама на територији општине Топола из Извештаја Одељења за буџет, финансије, привреду и друштвене делатности Општинске управе општине Топола и достави Извештај Општинском већу општине Топола са предлозима за решавање овог проблема.

Десета тачка дневног реда- Разматрање понуде Сање Попаре из Београда по основу права прече куповине
Ђорђе Глигоријевић:  Сања Попара је доставила понуду за продају пољопривредног, шумског и грађевинског земљишта. Општина Топола не може бити власник ни пољопривредног, ни шумског земљишта, а што се тиче грађевинског, колегиница из имовинског је само рекла да се у принципу, као што смо до сад радили, изјаснимо да општина Топола није заинтересована за право прече куповине. 

Пошто дискусије није било, једногласно је донет Закључак да Општина Топола није заинтересована за откуп пољопривредног, шумског и грађевинског земљишта, односно кп. бр. 2463 и 2465 уписане у ЛН КО Жабаре, по основу права прече куповине.
Једанаеста тачка дневног реда- Разматрање захтева ПУПД „Јањушевић“ доо Прибој за оверу и регистрацију редова вожње
Председавајућа: овде је дат период 1.6.2026.-31.5.2027. С обзиром да нама истиче уговор у октобру месецу, предлажем да тај рок до тада и дамо. Ред вожње би био за регистрациони период 1.6.-17.10.2026. године, до истека уговора са овим предузећем.
Ђорђе Глигоријевић:  по овој тачки, јер смо то и у претходном периоду радили, Рајка Митровић би требала да се овласти за оверу регистрације и реда вожње. 

Јасна Миљковић: то је било јавно приватно партнерство, јавни уговор. Скоро ће и октобар, пролазе брзо дани, можда би требало у ту причу већ сада да се уђе, с обзиром на искуства која смо имали са јавно приватним партнерствима, да се то не одужи, да то нешто не успе, па да немамо превозника кад прође октобар, јер то траје. 

Председавајућа: предлажем да се донесу акта као што су предложена, као и да се што пре крене у процедуру прибављања новог превозника, пошто нам уговор истиче, да не останемо без превозника.
После завршене дискусије, једногласно је донет Закључак којим се прихвата захтев ПУПД ,,Јањушевић“ д.о.о. Прибој за измену и регистрацију реда вожње за регистрациони период од 01.06.2026. године до до 17.10.2026. године односно до завршетка Уговора о поверавању обављања комуналне делатности линијског приградског превоза путника на територији општине Топола број 40-227/2021-05-II.
Такође, једногласно је донео Решење којим се овлашћује Рајка Митровић, руководилац Одељења за инспекцијске послове и инвестиције у Општинској управи општине Топола за потписивање регистрације и овере реда вожње за линијски превоз путника на територији општине Топола за период 01.06.2026. године до 17.10.2026. године односно до завршетка Уговора о поверавању обављања комуналне делатности линијског приградског превоза путника на територији општине Топола број 40-227/2021-05-II.

Дванаеста тачка дневног реда- Разматрање обавештења Комисије за праћење реализације пројекта „Реконструкција пешачке зоне са партерним уређењем у улици Булевар краља Александра I“ за обезбеђивање финансијских средстава
Маријана Андрић: дана 13. маја смо били на терену сви, комисија, представник комуналног нашег предузећа, извођач и надзорни орган и установљени су проблеми код фекалне канализације. То је постојеће стање које је затечено, а пројекат је рађен за партерно уређење, без фекалне и кишне канализације. Ради се о плитким шахтама у зони где је Халк банка. 15. маја упућен је мејл представницима ЈКСП и 25. маја су нам доставили предмер и предрачун за реконструкцију прикључних веза фекалне канализације у делу тротоара код Халк банке. Износ је 362.972,50 динара нето, односно 435.567.000,00 динара са пдв-ом. Ово је хитно, јер смо већ у тој зони где се поставља бехатон поплочање и неопходно је да се ово што пре уради, како не би опет стали са радовима. По предмеру и предрачуну, треба да се изведе обележавање и снимање трасе терена, демонтажа постојећих ревизионих шахти, у питању су три шахте, ископ земље за полагање цеви, ископ земље за израду ревизионих окна, набавка и уградња ПВЦ цеви Ø160 mm, затрпавање жутим перском и каменим агрегатом, израда ревизионих шахти, израда кинета у постојећем окну и непредвиђени радови. То је оно што је потребно да би се повезале те три шахте, да се сутра не би изливале на тротоар. 
Далибор Коцић: проблем је нивелација терена. Пројектант који је радио пројекат те улице, није предвидео скидање тог нивоа, нити је мерио дубину шахти. Ту имамо четири прикључка која су на постојећој нивелацији сасвим коректни за функционисање. Међутим, приликом спуштања нивелете тог пешачког дела, морају оне да се спусте, јер аутоматски долазимо практично до дна шахте са тим. Изласком на терен, утврђен је један колектор који може да се искористи. Он ће исто да се продуби и ове све три шахте да се ураде нове и да се сви корисници са те стране уведу у њих. Те радове тамо са наше стране прати Иван Радојчин, заједно са Маријаном Андрић. Пројектом то није предвиђено и мора да се уради, како би се завршила цела улица. Ми смо се сагласили да овај пројекат мора да се заврши, да то буде како треба и онда смо изашли и дали ту понуду. Остаје само да се обезбеде средства.
Јасна Миљковић: та средства су већ иницијалном Одлуком о буџету опредељена и налазе се на редовној заједничкој позицији ЈКСП, кишна и фекална канализација са по 10.000.000,00 динара за текуће поправке и одржавање кишне и фекалне канализације. Када је нешто хитно, ургентно, мора да иде са те позиције, јер немамо могућност додатних средстава.
Председавајућа: када наилазимо на овакве проблеме, треба не само да их брзо решавамо, него да их решавамо како треба, да се не деси да урадимо то партерно уређење за које нам је Светска банка дала новац, а онда након месец дана копамо због овога или онога. Кад већ то није урађено како треба, дај да сада исправљамо, па да пробамо да изнађемо начина и ако немамо средстава, да негде се нечега другог одрекнемо, да кад нешто урадимо, да то буде као треба. Заменили смо и водоводне цеви и ту не би требало да има проблема у неком дужем временском периоду. Тај LIID пројекат не подразумева никакве инфраструктурне радове, а ми смо од Министарства државне управе и локалне самоуправе добили средства да заменимо у том делу улице водоводне цеви које су старе ко зна колико. С обзиром да имамо на позицијама, немамо додатна средства, ја сам за то да усвојимо овај предлог, да то кад већ је раскопано, урадимо како треба и да немамо проблема у наредном периоду.
После завршене дискусије, једногласно је донет Закључак којим се прихвата захтев Комисије за праћење реализације пројекта „Реконструкција пешачке зоне са партерним уређењем у улици Булевар краља Александра I“ за обезбеђивање финансијских средстава за реконструкцију прикључних веза фекалне канализације тротоари код „Халк банке“ у укупном износу од 435.567,00 динара (у складу са предмером и предрачуном радова) и обавезује ЈКСП „Топола“ Топола да изврши наведене радове у оквиру редовне позиције текуће поправке и одржавање фекалне и кишне канализације, програм 6 – заштита животне средине, програмска активност – управљање отпадним водама и канализациона инфраструктура.
Тринаеста тачка дневног реда- Разматрање захтеве председника Савета МЗ Блазнава за доделу пропуста и армирано бетонску плочу за реконструкцију постојећег бунара у склопу комплекса спомен чесма
Далибор Коцић: наша екипа је изашла на терен и установила је стање ствари. Може да се уради, али ми немамо могућност да урадимо баш тако како су они тражили. Тражили су Ø 1.000 бетонске цеви и поклопац истог промера, а ми имамо могићност да уградимо Ø 800 и исти поклопац. Са тим би могли да завршимо посао.  То ће бити нешто уже него што су они захтевали, али неће да наруши функционалност самог објекта. Уколико се одлучите за ову опцију, то није неки износ, 120.000,00 динара, људима ће да значи, морала би да се определе средства за то, а ми то можемо да изведемо. 

На питање Јелене Јовановић, пошто општина финансира ископ бунара, да ли би ово могло да иде преко те позиције, Јасна Миљковић је рекла да из фонда пољопривреде средства могу да добију физичка лица, а не правна лица, као што је нпр. МЗ. Захтев може да се прихвати у начелу, а урадиће се кад се буду стекле финансијске могућности. И то што је било планирано код МЗ Блазнава, било је за обавезе из претходне године. 

После завршене дискусије, једногласно је донет Закључак којим се прихвата у начелу захтев председника Савета МЗ Блазнава за доделу пропуста и армирано бетонску плочу за реконструкцију постојећег бунара у склопу комплекса спомен чесма и обавезује Одељење за буџет, финансије, привреду и друштвене делатности да средства за реализацију радова (у складу са предмером и предрачуном радова), планира у складу са финансијским могућностима у буџету општине Топола за 2026. годину.
Четрнаеста тачка дневног реда- Разматрање захтева групе грађана из Загорице за асфалтирање пута
Председавајућа: ради се о делу од главног пута Вићије до центра села, дугачка деоница, а на појединим деловима су огромне рупе. 
Ђорђе Глигоријевић: из инспекције су ми рекли да не може да иде асфалтирање, јер немамо асфалта на стању, али може да иде преко ЈКСП крпљење ударних рупа, ако се ви слажете са тим.
Пошто дискусије није било, једногласно је донет Закључак којим се делимично прихвата захтев групе грађана из Загорице за асфалтирање главног пута „Вићија – Центар села“ и да се санирање пута уради кроз поправку ударних рупа у складу са важећим уговором за наведене намене закљученим са ЈКСП „Топола“ Топола у 2026. години.

Петнаеста тачка дневног реда- Разматрање захтева председника Савета МЗ Јарменовци за насипање пута за гробље
Ђорђе Глигоријевић: инспекција је обишла ту последњу деоницу пута који води за сеоско гробље у Гуришевцима у дужини 200 m. Увидом у јавно доступне податке, утврђено да се ова деоница налази на две парцеле, на 793/1 која је јавна својина општине Топола и на 316/1 која је приватна својина Миљковић Мирка са земљаним коловозом. За захтевано насипање деонице, превасходно је потребна сагласност власника парцеле. За насипање каменим материјалом дужине око 200 m, након прибављања писане сагласности власника, потребно је извршити набавку и превоз 90 тона каменог материјала, уз ангажовање грађавинске машине скип на припреми земљане подлоге и разастирању каменог материјала око шест сати и грађевинске машине ваљак на ваљању каменог материјала око четири сата, с обзиром да се ради о веома брдовитом терену под великим нагибом.
Јелена Јовановић: председник Савета је долазио овде. Рекао је да је тај пут у врло лошем стању, да ни тракторима не могу да изађу, тако да би требало да се изађе у сусрет. 

После завршене дискусије, једногласно је донет Закључак којим се прихвата захтев Савета МЗ Јарменовци за насипање пута за сеоско гробље у засеоку Гуришевци, у дужини од 200 метара, к.п. бр. 793/1 КО Гуришевци – јавна својина општине Топола и к.п. бр. 316/1 КО Гуришевци – приватни власник Миљковић (Душан) Мирко, од ког је потребно претходно прибавити сагласност и одобрава набавка и превоз 90 тона каменог материјала фракције 0-31,5 mm, рад грађевинске машине – скип на припреми земљане подлоге и разастирању каменог материјала до 6 сати и рад грађевинске машине – ваљак на ваљању каменог материјала до 4 сата. 

На предлог председавајуће, једногласно је одлучено да се обједине 16. и 17. тачка дневног реда.
Шеснаеста тачка дневног реда- Разматрање молбе Црквене општине Тополске за доделу средстава за радове на изградњи храма у Божурњи
Седамнаеста тачка дневног реда-
 Разматрање молбе Црквене општине Жабарске за доделу средстава за радове на санацију крова на парохијском дому у Жабару
Јасна Миљковић: укупно имамо 1.000.000,00 динара на тој позицији и обично то поделимо на две Црквене општине, на основу одлуке епархије, јер они сами знају потребе. 
Председавајућа: они имају неки редослед, а тај неко ко је на реду, уколико нема неких потреба, он се одрекне у корист оног коме је тренутно потребније, тако да је то леп вид сарадње. Црквена општина Жабаре је тражила већи износ, али с обзиром да смо ми определили 1.000.000,00 за читаву парохију, обе ће добити по 500.000,00.
После завршене дискусије, једногласно је донет Закључак којим се прихвата захтев старешине храма „Светог апостола Павла“ ЦО Тополске за доделу средстава за изградњу храма у Божурњи у износу од 500.000,00 динара, а средства су Одлуком о буџету општине Топола за 2026. годину.
Такође, једногласно је донет Закључак којим се прихвата захтев старешине храма „Преображења Господњег“ ЦО Жабарске за доделу средстава за санацију крова на парохијском дому у Жабару, у износу од 500.000,00 динара, а средства су Одлуком о буџету општине Топола за 2026. годину.
Осамнаеста тачка дневног реда- Разматрање захтева Комазец Рајка из Тополе за откуп стана
Јасна Миљковић: овај човек је избегло лице. Ми смо се још у фебруару обратили Комесаријату за избеглице са овим дописом који је у прилогу, али нам они никако нису одговорали. Звала сам и телефоном Комесаријат и усмено су рекли да може. Он је имао уговор о закупу. Тај уговор је истекао, а он је и даље у том стану и плаћао је по уговору о закупу месечни износ, а било је ту мало и застоја у плаћању, због ситуације у којој се нашао, теже болести и смрти у породици. Све је исплатио, што се тиче анекса. Можда би сад требало од овог момента закључити анекс уговора о закупу, док се не уђе у тај поступак купопродаје, за шта морамо сачекати писмено одобрење од Комесаријата.
Пошто дискусије није било, једногласно је донет Закључак којим се прихвата у начелу захтев Комазец Рајка из Тополе за откуп стана у улици Боривоја Дробњаковића бр. 007, али је потребно добити писани одговор Комесаријата за избеглице и миграције Републике Србије, како би надлежне службе општине Топола предузеле даље активности у складу са добијеним инструкцијама и важећим прописима.
Деветнаеста тачка дневног реда- Разматрање захтева управника стамбене заједнице у улици Булевар вожда Карађорђа 7а за помоћ у санацији крова зграде
Јасна Миљковић: последњих неколико година не опредељујемо средства за текуће поправке и одржавање стамбених заједница, из разлога што су то углавном велике цифре, велики расходи. Последњи пут је било `23. или `24. и тада смо имали проблем и са станарима и за мало што није дошло до неке тужбе, јер су се између себе посвађали. Општина је платила своје учешће. Они никако нису могли да доставе извештај о правдању тих средстава, јер нису могли да издвоје своје учешће, које је било 50%, са тог рачуна стамбене заједнице. 

После краће дискусије, једногласно је одлучено да се управнику стамбене заједнице у улици Булевар вожда Карађорђа 7а, у вези захтева за помоћ у суфинансирању санације крова на стамбеној заједници, упути Обавештење да Општинско веће није у могућности да изађе у сусрет, јер тражена средства нису планирана Одлуком о буџету општине Топола за 2026. годину. 
Двадесета тачка дневног реда- Разматрање захтева Николић Радоја из Наталинаца за решавање проблема изливања фекалија
Председавајућа: постоји проблем између те стамбене зградице на уласку у Наталинце и оних локала. Они немају уређену канализацију и имају те септичке јаме и ту негде настаје проблем. Известиоца немамо, тако да не знамо детаље.
После краће дискусије, због недоласка известиоца, једногласно је одлучено да се тачка скине с дневног реда.
Двадесетпрва тачка дневног реда- Разматрање захтева Љиљане и Зорана Стевановић из Тополе за финансијску помоћ за спровођење поступка вантелесне оплодње
Председавајућа: знамо о коме се ради, саосећамо са њиховом породичном ситуацијом, а оно што можемо као општина је да се држимо нашег Правилника и да определимо 150.000,00 динара, уколико им је то од помоћи, а за даље би морали сами да се сналазе.
Пошто дискусије није било, једногласно је донет Закључак којим се прихвата захтев Љиљане и Зорана Стевановић из Тополе за финансијску помоћ за спровођење поступка вантелесне оплодње у износу од 150.000,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Двадесетдруга тачка дневног реда- Разматрање захтева службеника за јавне набавке за давање сагласности за извођење додатних радова
Мирјана Ћирић: имате извештај надзорног органа о потреби извођења вишкова и допунских радова. На терену у Божурњи се на путу појавила та потреба да се укључи и ова позиција из понуде понуђача, фрезовање постојећег асфалта, зато што је лош асфалт на тој деоници и без позиције неће бити квалитетно одрађено. То подразумева да се површински слој од 5 cm буквално преради, да се исфрезира и поново уваља. Средства за ово нису потребна нова, јер ми смо добили та средства од Министарства пољопривреде, а на тендеру је понуда која је прошла била нижа од добијених средстава, тако да постоји назови вишак средстава. Не треба нов новац да се да се обезбеђује у буџету, само треба ваша сагласност да овакву врсту анекса одрадимо.

Јасна Миљковић: као што је Мира рекла, то су средства Министарства, нема додатних средстава. Да не бисмо враћали ту разлику што је остала, боље кад треба већ да утрошимо за намене које су дефинисане и решењем са Министарством.

После завршене дискусије, једногласно је је донето Решење о давању сагласности „Предузећу за путеве Крагујевац“ доо Крагујевац за извођење додатних радова – фрезовање постојећег асфалта са остављањем на лицу места и ваљање на делу пута КП бр. 3376 КО Божурња, у складу са достављеном допунском понудом, како би се уговор реализовао у потпуности и обавезује Одељење за буџет, финансије, привреду и друштвене делатности да пре извођења наведених радова изврши анексирање постојећег уговора.
Двадесетчетврта тачка дневног реда- Разматрање појединачних финансијских захтева за лечење
Јасна Миљковић: Јелена Јовановић из Жабара је финансијску помоћ у износу од 5.000,00 добила 25.01.2026. године, а од осталих подносиоца захтева, нико није добио једнократну финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:

· Недељковић Надежда из Доње Шаторње,

· Цољи Алила из Топола село за лечење таште,

· Нешић Милица из Тополе,

· Стојковић Јелка из Горње Трнаве,

· Зечевић Бисенија из Липовца,

· Вучићевић Мирослав из Винче,

· Радовановић Јелка из Наталинаца,

· Милојевић Сања из Винче,

· Топаловић Биљана из Јунковца,

· Алексијевић Владета из Горовича,

· Ивовић Небојша из Тополе,

· Милановић Рада из Тополе за лечење супруга.
Такође, једногласно су, као неосновани, одбијени захтеви:

· Петровић Петар из Наталинаца,
· Кузмић Гордана из Јунковца,
· Топаловић Адамка из Јунковца,
Једногласно је одбијен захтев Јовановић Јелене из Жабара за лечење, из разлога што је именована једнократну финансијску помоћ у износу од 5.000,00 динара добила 25.01.2026. године,
Двадесетпета тачка дневног реда- Разно
Председавајућа: од предузећа „Беаз плус“ доо из Аранђеловца добили смо одређену количину каменог агрегата од привредног друштва „БЕАЗ“ из Аранђеловца за потребе насипања путева на територији месних заједница, за шта су закључили уговоре са председницима Савета месних заједница који ће све то искоординирати. Тамо где Савети МЗ нису у фнкцију, општина ће предузимати потребне активности испрати, како би то све могло да се испрати, предлажем да овластимо Игора Ћирковића, запосленог у ЈКСП да прати те послове и да на по реализованом послу достави комплентан извештај.

После краће дискусије, једногласно је донет Закључак којим се даје сагласност на закључене уговоре о донацији камена између Савета месних заједница са територије општине Топола, које заступају председници Савета месних заједница, и привредног друштва „БЕАЗ“ д.о.о. из Аранђеловца и овлашћује Игор Ћирковић, запослен у ЈКСП „Топола“ Топола, да испред Општине Топола прати реализацију закључених уговора о донацији камена, врши контролу испоруке и наменског коришћења донираног камена, као и да потписује отпремнице, записнике и другу документацију неопходну за спровођење донације у случајевима када реализацију није могуће обезбедити преко функционалног Савета месне заједнице и да по окончању реализације донације достави Општинском већу општине Топола писани извештај о спроведеним активностима, са подацима о количини примљеног и утрошеног камена, локацијама на којима је коришћен и изведеним радовима.

Пошто је исцрпљен дневни ред, седница је закључена у 940  часова.

